Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ στο προγραμματισμένο για σήμερα δελτίο επικαίρων ερωτήσεων υπήρχαν έξι επίκαιρες ερωτήσεις προς συζήτηση, αλλά σύμφωνα με ενημέρωση του Γενικού Γραμματέα της Κυβέρνησης, δεν θα συζητηθούν για τους εξής λόγους: Συγκεκριμένα, ο Γενικός Γραμματέας της Κυβέρνησης κ. Καλογήρου, μάς ενημερώνει ότι η πρώτη με αριθμό 9/2-10-2017 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, με θέμα: «Απειλή λουκέτου για χιλιάδες αρτοποιεία», δεν θα συζητηθεί λόγω ανειλημμένων υποχρεώσεων του Αναπληρωτή Υπουργού Οικονομίας και Ανάπτυξης κ. Χαρίτση. Επίσης η δεύτερη με αριθμό 10/2-10-2017 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας, με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας, ο οποίος θα παραστεί σε διεθνές συνέδριο στη Θεσσαλονίκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, καθώς και ο Υφυπουργός Οικονομικών, κατέθεσαν στις 5-10-2017 σχέδιο νόμου: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του Νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμοδίων Αρχών και διατάξεις εφαρμογής». Παραπέμπεται στην αρμόδια Διαρκή Επιτροπή. Επίσης ο Θ΄ Αντιπρόεδρος της Βουλής, κ. Μάριος Γεωργιάδης, αιτείται αδείας, για να παραστεί ως εκπρόσωπος της Βουλής των Ελλήνων στις εκδηλώσεις «Μέρες μνήμης Μόρφου» στην Κύπρο για δύο ημέρες.
Κύριε Πρόεδρε, θα ήθελα τον λόγο.
Κύριε Φωτήλα, για ποιο θέμα θέλετε να μιλήσετε;
Θα ήθελα τον λόγο για ένα λεπτό για την ερώτηση μου, η οποία αναβλήθηκε.
Βεβαίως, έχετε τον λόγο.
Κύριε Πρόεδρε, πρέπει κάπως να δούμε τα πράγματα στην πραγματική τους διάσταση. Εγώ ξεκίνησα το πρωί στις 7.30΄. Έφυγα από την Πάτρα, για να έρθω να συζητήσουμε μια επίκαιρη ερώτηση την οποία έχω καταθέσει από τον Ιούνιο και ο κύριος Υπουργός μάς την έφερε να συζητηθεί σήμερα, τον Οκτώβριο. Επίκαιρη ερώτηση! Ξεκίνησα από τις 7.30΄ για τη Βουλή. Κανένας δεν με έχει ενημερώσει από την προηγούμενη, να μην ανέβω στη Βουλή, όπως θα όφειλε - πιστεύω - να κάνει τουλάχιστον το Υπουργείο. Και έρχομαι εδώ και βλέπω ότι ήρθα τσάμπα στην Αθήνα. Νομίζω ότι αυτό είναι τουλάχιστον απαράδεκτο και δεν τιμά το Κοινοβούλιο. Σας ευχαριστώ.
Κύριε Φωτήλα, έχετε δίκιο. Επανειλημμένως, και εγώ προσωπικά αλλά και ο Πρόεδρος και οι άλλοι Αντιπρόεδροι, έχουμε φέρει στη Διάσκεψη των Προέδρων το θέμα. Έχουν γίνει πολλές συστάσεις προς την Κυβέρνηση. Έχουμε αλλάξει τον τρόπο κλήσεως - αν θέλετε - των Υπουργών στη Βουλή. Είναι θέμα της Κυβέρνησης. Δεν είναι θέμα της Βουλής.
Τα αντιλαμβάνομαι, κύριε Πρόεδρε. Δεν τα έβαλα με εσάς.
Ευχαριστώ. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.15΄ λύεται η συνεδρίαση για την προσεχή Δευτέρα 9 Οκτωβρίου 2017 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.